FI Euroopan unionin virallinen lehti CE 78/824

(2004/C 78 E/0877)

KIRJALLINEN KYSYMYS E-3548/03

esittäjä(t): Antonios Trakatellis (PPE-DE) komissiolle

(28. marraskuuta 2003)

Aihe: Julkiset hankkeet Kreikassa: Igumenitsan satamaan ja Egnatia-moottoritiehen liittyvät puutteet ja rakennusvirheet

Monissa sellaisissa Kreikassa toteutettavissa hankkeissa, jotka ovat saaneet yhteisrahoitusta yhteisön rahastoista yhteisön toisen ja kolmannen tukikehyksen puitteissa, esiintyy merkittäviä puutteita ja lukuisia rakennusvirheitä. Suunnitteluun ja tutkimuksiin liittyvät puutteet ja näiden hankkeiden rakennusvirheet aiheuttavat paitsi ihmisten loukkaantumisvaaran myös tuhoja maaperälle ja olemassa oleville perusrakenteille. Yhtenä esimerkkinä voidaan mainita Igumenitsan uusi satama, jonka pääministeri jokin aika sitten vihki käyttöön ja joka Kreikan parlamentin esittämien syytösten mukaan edustaa klassista tapausta, jossa paitsi että tekninen hanke on viivästynyt ja sen talousarvio ylitetty, hanke on rakennettu ilman että on huolehdittu sen perusedellytyksistä, esimerkiksi sadevesien johtamisesta. Sama asiaintila on havaittavissa myös Egnatia-hankkeessa, johon liittyy tulvailmiöitä ja epäorgaanisten ainesten siirtymistä: Igumenitsan kaupunkiin saapuessaan nämä ainekset tukkivat sillan ja estivät näin vesien sujuvan virtaamisen mereen. Niinpä 19. lokakuuta 2003 sade aiheutti laajoja tuhoja Thesprotian maantieverkostolle ja maataloudelle.

1. Mikä on komission arvio hankkeiden rakentamisessa Kreikassa noudatettavasta menettelystä, ja missä määrin voidaan sallia sellaisten hankkeiden hyväksyminen ja rahoittaminen yhteisön varoista, joissa esiintyy suunnitteluun ja tutkimukseen liittyviä puutteita sekä rakennusvirheitä?

2. Kuka kantaa vastuun suunnittelun ja tutkimuksen puutteista sekä rakennusvirheistä ja missä määrin on perusteita vedota EY:n perustamissopimuksen 288 artiklan mukaiseen sopimussuhteeseen perustuvaan yhteisön vastuuseen?

3. Aikooko komissio pyytää laadunvalvonnan erityisneuvonantajan tehtävistä vastaavalta elimeltä ESPELiltä tietoja kyseisistä tapauksista (Igumenitsan satama ja Egnatia) ja tutkia syitä, jotka ovat johtaneet puutteellisuuksiin ja rakentamisvirheisiin? Mihin toimiin se aikoo ryhtyä, jotta tulevaisuudessa vältyttäisiin hankkeiden huonolaatuiselta rakentamiselta?

4. Onko mahdollista rahoittaa välittömästi, toimivaltaisille viranomaisille jätetyn hakemuksen perusteella, sadevesien johtamista Igumenitsan uuden sataman alueella koskevan tutkimuksen laatimista ja tällaisen hankkeen toteuttamista sekä Egnatia-hankkeen aiheuttamien ongelmien korjaamista?

Michel Barnier'n komission puolesta antama vastaus

(28. tammikuuta 2004)

Yhteisön lainsäädännön mukaan tuen täytäntöönpanosta, julkisten rakennusurakoiden suunnittelu, tutkimus ja toteuttaminen mukaan luettuina, vastaavat jäsenvaltiot. Tästä syystä nimenomaan Kreikan viranomaisten on varmistettava, että julkinen rakennusurakka on voimassa olevan lainsäädännön mukainen ja taattava rakennusurakoiden turvallisuus. Komissiolla ei siis ole tältä osin minkäänlaista sopimusvastuuta.

Komission Kreikan viranomaisilta saamien tietojen mukaan Igumenitsan uudessa satamassa toteutetuilla urakoilla ei ole mitään yhteyttä parlamentin jäsenen kysymyksessä mainittuihin ongelmiin, koska kyseiset urakat toteutetaan maantieteellisesti syrjäisellä alueella eivätkä ne ole minkäänlaisessa yhteydessä kyseiset tulvat aiheuttaneisiin jokiin. Samojen viranomaisten mukaan tulvat johtuivat yksinomaan 19. lokakuuta 2003 vallinneista äärimmäisen vaikeista sääolosuhteista, minkä vuoksi Lykopodi-joen virtaus oli yli kaksi kertaa suurempi kuin Egnatia-hankkeen hyväksytyissä teknisissä tutkimuksissa arvioitu enimmäismäärä. Lykopodi-joen vahinkoja arvioidaan parhaillaan.